C 275/32
MT
Il-Ġurnal Uffiċjali tal-Unjoni Ewropea
18.7.2022
2.11.
Il-KESE jirrakkomanda li l-Kummissjoni Ewropea tagħti prijorità wkoll lill-missjonijiet u l-miżuri li jiġġeneraw impjiegi ġodda u ta’ kwalità għolja, negozji ġodda, introjtu, ġid u kwalità tal-ħajja għolja għaċ-ċittadini tal-UE, bħaż-żamma tal-kompetittività tal-prodotti teknoloġiċi tal-Ewropa kontra kompetizzjoni globali li qed issir dejjem aktar ħarxa (speċjalment maċ-Ċina, il-Korea t’Isfel, eċċ.). 2.12.
Ammont sostanzjali ta’ impjiegi u ta’ ġid tal-Ewropa jirriżulta mill-esportazzjonijiet tal-prodotti teknoloġiċi tal-Ewropa (karozzi, makkinarju, materjali, eċċ.).
Sors importanti ieħor ta’ impjiegi ġodda fl-Ewropa huma l-MSMEs, u n-negozji ġodda innovattivi, in-negozji li qed jespandu, u l-edukazzjoni għolja. 3.
Kummenti speċifiċi 3.1.
Missjoni 1 — L-Adattament għat-Tibdil fil-Klima 3.1.1.
It-tibdil fil-klima huwa waħda mill-akbar sfidi għall-umanità fis-seklu 21.
Dawk li jfasslu l-politika se jkollhom jantiċipaw il-bidliet li ġejjin sabiex jipproteġu s-setturi u l-gruppi li l-aktar li jinsabu f’riskju, u jeħtieġ li jqisu wkoll l-impjieg.
3.1.2.
Kważi l-miżuri kollha tal-Patt Ekoloġiku se jwasslu għal żieda fil-prezzijiet tal-elettriku, il-fjuwil, it-tisħin domestiku, eċċ.
għaċ-ċittadini tal-UE.
Dawn iż-żidiet fil-prezzijiet għandhom impatt partikolarment qawwi fuq il-mijiet ta’ miljuni ta’ persuni fl-Istati Membri tal-UE bi dħul baxx u medju, u fuq persuni vulnerabbli b’mod ġenerali, li ħafna drabi huma ċittadini tal-UE bi dħul baxx.
Dan ifisser li l-miżuri kollha tal-Patt Ekoloġiku għandhom impatt soċjali sinifikanti u għandhom jiġu ttrattati bir-reqqa.
Dawn għandhom iżidu l-prosperità minflok ma jwarrbu lil dawk li jeħtieġu appoġġ biex jindirizzaw il-bidla.
3.1.3.
Eżempji ta’ teknoloġiji ġodda li ċertament se jkollhom rwol importanti ħafna fit-tnaqqis tal-emissjonijiet tas-CO2 jinkludu: — id-dekarbonizzazzjoni tal-ġenerazzjoni tal-elettriku; — id-dekarbonizzazzjoni tal-industriji b’emissjonijiet tas-CO2, eż. l-industrija tal-azzar, l-industrija tas-siment, eċċ.; — il-qbid u ħżin tad-diossidu tal-karbonju u, pereżempju, l-impjanti tat-trattament tad-drenaġġ; — il-ħżin tal-enerġija elettrika fuq skala kbira ħafna għal spejjeż speċifiċi baxxi; — il-mobbiltà elettronika; — il-grilji intelliġenti u grilji tal-enerġija b’vultaġġ għoli; — il-bliet intelliġenti, eċċ 3.1.4.
Huwa faċli li wieħed jagħmel lista ta’ dawn it-teknoloġiji, iżda l-implimentazzjoni tagħhom hija bla dubju sfida kbira, minħabba l-iskala meħtieġa għas-27 Stat Membru kollha tal-UE kif ukoll fuq livell globali.
3.1.5.
Kwistjoni ewlenija f’din il-kompetizzjoni globali fit-teknoloġiji ġodda se tkun id-disponibbiltà ta’ għadd kbir ta’ riċerkaturi u inġiniera.
Din hija ċertament sfida kbira għall-Ewropa.
Il-pajjiżi fl-Asja żiedu l-għadd ta’ studenti fil-fiżika, fl-ICT u fl-inġinerija b’mod konsiderevoli matul dawn l-aħħar 20 sena, filwaqt li ċ-ċifri baqgħu bejn wieħed u ieħor l-istess fl-Ewropa.
Il-Missjonijiet Ewropej m’għandhomx biss jippromovu żieda fl-għadd ta’ dawn l-istudenti, iżda l-UE għandha tippromovi bidla fl-“eżodu ta’ mħuħ” attwali ta’ persuni bi kwalifiki għolja għal “kisba ta’ mħuħ” għall-UE.
3.1.6.
Il-KESE jirrakkomanda ħafna li l-Kummissjoni tiddefinixxi miżuri biex ittejjeb b’mod sostanzjali l-ħiliet bażiċi, kif ukoll iżżid l-għadd ta’ studenti fil-fiżika, fl-ICT u fl-inġinerija, kif ukoll fil-mediċina u l-farmakoloġija fl-Ewropa fl-20 sena li ġejjin.
Mingħajr din il-fiduċja fil-moħħ tal-inġinerija, l-Ewropa se tkompli taqa’ lura fit-teknoloġiji kollha meħtieġa għall-ġlieda kontra t-tibdil fil-klima. 3.2.
Missjoni 2 — Il-Kanċer 3.2.1.
L-UE-27 qed tesperjenza għal għadd dejjem akbar ta’ każijiet ta’ kanċer.
L-UE-27 jeħtiġilha taħdem flimkien biex ittejjeb id-dijanjożi, it-terapija, l-aċċess għal mediċini personalizzati, it-trattament u l-prevenzjoni — kif diġà ġie enfasizzat fl-Opinjoni tal-KESE ta’ Ġunju 2021 dwar Pjan tal-Ewropa biex Jingħeleb il-Kanċer (4).
Għalhekk, il-KESE jilqa’ l-fatt li r-riċerka għall-prevenzjoni u l-kura tal-kanċer ġiet imniżżla bħala waħda mill-ħames Missjonijiet tal-UE.
(4)
ĠU C 341, 24.8.2021, p. 76.